b"\n_START_ARTICLE_\nDruga italijansko-abesinska vojna\n_START_SECTION_\nOzadje\n_START_PARAGRAPH_\nItalijanski fa\xc5\xa1isti\xc4\x8dni diktator Benito Mussolini je dolgo \xc4\x8dasa hrepenel po italijanskem imperiju, ki bi nadvladal v Sredozemlju, in je zato velikokrat govoril o izgradnji novega rimskega imperija. V tem \xc4\x8dasu sta imeli Zdru\xc5\xbeeno kraljestvo in Francija velika imperija in ve\xc4\x8dina velikih evropskih dr\xc5\xbeav je imela kolonialne posesti. _NEWLINE_Abesinija je bila glavni kandidat za ta \xc5\xa1iritveni cilj zaradi ve\xc4\x8d vzrokov. Bila je skoraj edina afri\xc5\xa1ka dr\xc5\xbeava, ki tedaj in sploh nikoli ni pripadala nobeni evropski sili. Poleg tega bi lahko slu\xc5\xbeila za zdru\xc5\xbeitev Eritreje na severozahodu in Italijanske Somalije na vzhodu. Prav tako so jo imeli za voja\xc5\xa1ko \xc5\xa1ibko in bogato s surovinami. Prav gotovo je bil razlog za napad na Abesinijo tudi \xc2\xbbponovna prisvojitev\xc2\xab\xc2\xa0dr\xc5\xbeave in ma\xc5\xa1\xc4\x8devanje za poraz med 1. italijansko-abesinsko vojno v letih 1895 in 1896.\n_START_SECTION_\nItalijanski vpad\n_START_PARAGRAPH_\nPogodba, ki je razdelila Italijansko Somalijo in Abesinijo, je navajala, da je meja potekala 21 lig (starih morskih milj) vzporedno z obalo pri Benadirju. Italijani so si to razlagali z 21-timi morskimi miljami in ne z 21-timi standardnimi ligami, kar bi jim naneslo ve\xc4\x8dje ozemlje. Zaradi tega so leta 1930 v Ogadenski pu\xc5\xa1\xc4\x8davi pri Valvalu zgradili utrdbo in se niso ozirali na italijansko-etiopsko pogodbo iz leta 1928. Do leta 1932 so z ozemlja Italijanske Somalije \xc5\xbee precej napredovali, saj so za\xc4\x8deli graditi ceste znotraj abesinskega ozemlja._NEWLINE_Novembra 1934 so abesinske teritorialne enote, ki jih je spremljala angle\xc5\xa1ko-etiopska obmejna komisija, protestirale proti italijanskemu vdoru. Britanski \xc4\x8dlani komisije so se kmalu umaknili, da so se ognili mednarodnemu incidentu. Zgodaj decembra so se napetosti sprevrgle v oboro\xc5\xbeen spopad, ki je zahteval 150 etiopskih in 50 italijanskih \xc5\xbertev. To je v Dru\xc5\xa1tu narodov povzro\xc4\x8dilo abesinsko krizo._NEWLINE_Dru\xc5\xa1tvo narodov je septembra 1935 oprostilo obe strani za incident pri Valvalu. Italija je kmalu za\xc4\x8dela zbirati svoje sile na mejah z Abesinijo od Eritreje do Italijanske Somalije. _NEWLINE_Napad je izgledal neizogiben in negu\xc5\xa1 negasti Haile Selassie I. je ukazal splo\xc5\xa1no mobilizacijo. Njegova na novo nanova\xc4\x8dena vojska je \xc5\xa1tela pribli\xc5\xbeno 500.000 mo\xc5\xbe. Mnogi med njimi so bili oboro\xc5\xbeeni na starodavni na\xc4\x8din s preprostim oro\xc5\xbejem, kot so sulice in loki.\n_START_SECTION_\nItalijanski vdor in zasedba\n_START_PARAGRAPH_\n3. oktobra je 100.000 italijanskih vojakov skupaj z znatnim \xc5\xa1tevilom askarov pod vrhovnim poveljstvom (tedaj) generala Emilia De Bona brez vojne napovedi napadlo iz Eritreje. Manj\xc5\xa1i kontingent, ki mu je poveljeval (tedaj) general Rodolfo Graziani, je napadel iz Italijanske Somalije. Do 6. oktobra je padla Adova, prizori\xc5\xa1\xc4\x8de italijanskega poraza v prvi vojni. 15. oktobra je padla sveta starodavna prestolnica Aksum._NEWLINE_Dru\xc5\xa1tvo narodov je 7. oktobra Italijo razglasilo za zavojevalko in za\xc4\x8delo s po\xc4\x8dasnim nalaganjem sankcij. Sankcije se niso nana\xc5\xa1ale na ve\xc4\x8d pomembnih surovin, vklju\xc4\x8dno z nafto. Francija in Britanija sta to pojasnjevali s tem, da bi Italijani nafto tako ali tako preprosto dobili od ZDA, ki ni bila \xc4\x8dlanica Dru\xc5\xa1tva. V prizadevanjih za zgladitev 'spora' in zajezitev italijanskih hegemonisti\xc4\x8dnih in ekspanzionisti\xc4\x8dnih te\xc5\xbeenj so zasnovali Hoare-Lavalov pakt. Na\xc4\x8drt je bil zelo ugoden za Italijane in so ga Etiopci zavrnili._NEWLINE_Sredi decembra je De Bona zamenjal general Pietro Badoglio zaradi njegovega po\xc4\x8dasnega in opreznega napredovanja. De Bono je bil 11. novembra v nadomestilo povi\xc5\xa1an v mar\xc5\xa1ala Italije. Haile Selassie I. se je odlo\xc4\x8dil, da bo preskusil tega novega generala z napadom, vendar so njegove sile odbili, ko je Badoglio za\xc4\x8del uporabljati bojni strup._NEWLINE_29. marca 1936 so Grazianijeve sile bombardirale mesto Harar. Dva dni kasneje je potekala zadnja velika bitka vojne, bitka pri Maj\xc4\x8devu, v kateri so zmagali Italijani, saj so izvedeli za na\xc4\x8drtovani protinapad. 6. aprila so Italijani zmagali blizu jezera A\xc5\xa1angi. 2. maja se je Haile Selassie I. zatekel v izgnanstvo v Britanijo. Badogliojeve sile so zavzele prestolnico Adis Abebo 5. maja."